钦定古今图书集成/理学汇编/文学典/第061卷 > 锺蒨
## 钦定古今图书集成/理学汇编/文学典/第061卷 > 锺蒨

按戚光《南唐书音释》，“蒨字德林。”案：徐铉《王夫人墓志》：
“王太原人，家豫章。蒨父司徒缵戎是邦，因娶焉。二子
长怀建，由校书郎历东府掾，以群从百口家豫章。辞
禄公朝，月除洪州都督府司马。次蒨也。以属词敦行，
从事戚藩，累登台郎，为集贤殿学士会中。今齐王避
亲让龙，授钺监川，朝廷慎选英僚，以光幕府。除抚州”
观察判官，检校屯田郎中。既拜，而夫人疾亟，以交泰
元年卒于京师嘉瑞坊官舍。铉又有保大九年《送德
林员外赴东府亚尹诗序》，铉等饯于石头城，分题为
诗。旧有《赋山别诸知己》诗云：“暮景江亭上，云山日望
多。只愁辞辇毂，长恨隔嵯峨。有意图功业，无心忆薜
萝。亲朋将远别，且共醉笙歌。”又克复扬州后，以蒨辍
侍从，摄户正东府。铉等分韵赋诗，弟锴亦与有序。蒨
有《得新鸿别诸同志》诗云：“随阳来万里，点点度遥空。
影落长江水，声悲半夜风。残秋辞绝汉，无定似惊蓬。
我有离群恨，飘飘类此鸿。”蒨之才誉亦可见矣。